PRESSEMELDING 12 mars 2019

**Nominert til Årets bygg**

**Kilden barnehage på Årvoll i Oslo, tegnet av LINK arkitektur, er nominert til Årets bygg.**

Med Kilden barnehage har Oslo kommune fått et fremragende miljøbygg som tilfredsstiller kravene til BREEAM Excellent og er et forbildeprosjekt som Plusshus i FutureBuilt. I dag ble prosjektet nominert til den prestisjefylte prisen «Årets bygg».

Kilden barnehage har unik arkitektur som gjør barnehagen svært funksjonell og brukervennlig. Målet har vært å bevare bygningsstrukturen i området, optimalisere og skjerme utendørs lekearealer, optimalisere takflater for plassering av solcelleanlegg og gjenbruke fotavtrykk fra eksisterende bygningsmasse.

* Vår visjon er å skape rom for bedre liv og vi setter alltid mennesket i sentrum. Arkitekturen skal legge premissene for et godt sted å være, - i dag og i fremtiden. Det innebærer at arkitektur og miljø må gå hånd i hånd for å skape en helhetlig løsning, sier Ingunn Sirevåg Jensen, prosjektleder i LINK arkitektur.

Kilden barnehage er nominert til Årets bygg sammen med fire øvrige kandidater.

* Et utviklingstrekk den senere tiden, som vi ser igjen hos flere av de beste prosjektene, er økt fokus på miljø og samspill. Det vi kanskje spesielt i år har merket oss er at samspillet utvides. Fra tidligere bare å dreie seg om byggherre og entreprenør - til i større grad å inkludere leverandører og rådgivere, men også brukere og naboer, sier juryleder Kjersti Folvik.

Vinneren av Årets bygg blir offentliggjort på Byggegallaen 3. april, som er en del av Byggedagene 2018. Arrangementet går av stabelen på Radisson BLU Plaza Hotell i Oslo 3. og 4. april.

**Kilden barnehage**   
Sted: Årvoll, Oslo   
Prosjekttype: Barnehage, plusshus   
Bruttoareal: Cirka 2432 kvadratmeter   
Kontraktssum: 76 mill. kroner eks. mva.   
Byggherre: Omsorgsbygg Oslo KF   
Prosjektledelse: Metier OEC   
Totalentreprenør: Varden Entreprenør   
Arkitekt: Link Arkitektur   
Landskapsarkitekt: Link Landskap   
Rådgivere: RIBr, RIAku, RIVA, RI Vei, RIB: Multiconsult - RIV: Erichsen & Horgen - RIB Betong: Spenncon - RIB Trekonstruksjoner: Splitkon